钦定古今图书集成/明伦汇编/氏族典/第349卷 > 《廖用贤尚友录》 > 丘祖德
## 钦定古今图书集成/明伦汇编/氏族典/第349卷 > 《廖用贤尚友录》 > 丘祖德

按《明外史丘祖德传》：“祖德，字念修，成都人。崇祯十年
进士。授宁国推官，以才调济南。用荐超擢佥事，分巡
东昌。十五年，用张国维荐，擢右佥都御史，巡抚保定。
十六年，代王永吉抚山东。京师覆，贼遣使招降，祖德
斩之，谋发兵拒守。会中军梅应元叛，祖德乃南奔。时
成都亦陷，无家可归，流寓宁国。金声起兵绩溪，祖德”
与宁国举人钱龙文，诸生麻三衡、沈寿荛等各举兵
应之。时郡城已失，祖德驻华阳，三衡驻稽亭，他蜂起
者又十馀部，攻郡城不克，寿荛阵殁，祖德退还山中。
大兵攻拔其寨，被获，磔死，其子亦死。越四日，三衡军
败，亦死。三衡字孟濬，布政使溶孙也。兵既起，旁近吴
太平、阮恒、阮善长、刘鼎甲、胡天球、冯百家与俱起，号
“七家军”，皆诸生也。三衡战败被执死；太平等亦死。寿
荛，字景山，都督有容子。